### INFORMAŢIE OPERATIVĂ

# cu privire la evoluţia social - economică a Republicii Moldova

**(conform datelor disponibile la 28.02.2019)**

**Produsul intern brut a crescut cu 4%** **și a însumat 139,1 mild. lei în ianuarie-septembrie 2018**. Valoarea adăugată brută creată în activitatea „Construcții” a avut cea mai mare influenţă asupra creşterii economice, asigurînd 31% din creșterea PIB; după care “Comerţul cu ridicata şi cu amănuntul, transport şi depozitare, hoteluri și restaurante” - 29% din creșterea PIB; și „Industria” a asigurat 20% din creștere, respectiv. Aceste trei activități au fost cele mai influente în perioada ianuarie-septembrie 2018.

**Apar primele semne ale presiunilor inflaționiste.** În luna ianuarie 2019 rata inflației a constituit 1,3% față de decembrie 2018, înregistrînd o majorare de 1,3 p.p. comparativ cu rata inflației din aceeași perioadă a anului 2018. Rata anuală a inflaţiei a constituit 2,2%, fiind sub nivelul ţintă a inflaţiei stabilit de Banca Națională a Moldovei (5% +/- 1,5%).

**Leul moldovenesc s-a apreciat ușor față de dolar SUA, dar s-a depreciat față de Euro.** Moneda naţională a marcat o apreciere de 0,3% faţă de dolarul SUA în termeni nominali (de la 17,14 lei pentru 1 dolar american la 01.01.2019 pînă la 17,10 lei la 31.01.2019). Faţă de Euro leul moldovenesc s-a depreciat cu 0,2%. Stocul activelor valutare de rezervă ale BNM la 31.01.2019 a atins o valoare de 2908,6 mil. dolari, micșorîndu-se cu 2,9% comparativ cu nivelul înregistrat la sfîrşitul anului 2018, dar fiind cu 0,2% peste nivelul din 31.01.2018.

**Masa monetară M3** la sfîrşitul lunii ianuarie 2019 a constituit circa 82,2 mild. lei şi s-a majorat cu 6,6% comparativ cu sfîrșitul lunii ianuarie a anului 2018. Evoluţia masei monetare M3 a fost determinată preponderent de majorarea cu 6,1% a volumului depozitelor în monedă naţională. Situația în domeniul creditării se îmbunătățește: volumul creditelor noi acordate în lei în luna ianuarie 2019 a înregistrat o majorare cu circa 38,8% față de ianuarie 2018.

**Luna ianuarie a anului 2019 s-a încheiat cu un excedent de 89,3 mil.lei.** În ianuarie 2019 la bugetul public național au fost acumulate venituri în sumă de circa 4,2 mild. lei (cu 8,8% mai mult faţă de ianuarie 2018) și cheltuieli – 4,1 mild.lei (mai mult cu 23,9%). Cea mai mare parte din cheltuieli sunt direcționate spre protecția socială, dar cea mai mică – spre protecția mediului.

**Valoarea totală a datoriei de stat administrată de Guvern la 31 ianuarie 2019 a constituit circa 52,2 mild. lei**, în creștere cu 0,9% față de data similară a anului 2018. Datoria de stat internă s-a majorat cu 2,6%, iar datoria de stat externă s-a diminuat cu 2,7%. Deși pare destul de înalt, nivelul de îndatorare a țării se încadrează în parametrii de risc stipulați în Programul Managementul datoriei de stat pe termen mediu (2019-2021).

**Gradul de dependenţă a economiei naţionale de exterior rămîne înalt.** Conform datelor preliminare ale Balanţei de plăţi pentru ianuarie-septembrie 2018, deficitul contului curent a constituit 10% în raport cu PIB, transferurile persoanelor fizice (compensarea pentru muncă şi transferurile personale) – 16,3%, acumularea netă de pasive la investițiile străine directe – 2,1%, balanţa negativă a bunurilor şi serviciilor – 25,3%.

**Importurile de bunuri au avut un ritm de creștere mai mare decît exporturile.** În ianuarie-decembrie 2018 exporturile s-au majorat cu 11,6%, iar importurile - cu 19,3%. Soldul negativ al balanţei comerciale a constituit 3057,3 mil.dolari SUA, faţă de 2406,3 mil.dolari în ianuarie-decembrie 2017. Gradul de acoperire a importurilor cu exporturi în ianuarie-decembrie 2018 a constituit 47%, fiind mai mic cu 3,2 p.p. decît cel înregistrat în aceeași perioadă a anului 2017.

**Sectorul industrial a înregistrat o creștere de 3,7% în anul 2018.** Industria prelucrătoare, ce ocupă o cotă de circa 82% din sector, s-a majorat cu 2,8%. A fost în creștere și sectorul energetic (+7,4%), și industria extractivă (+9,9%). Creșterea sectorului industrial a fost susținută de extinderea activității Zonelor Economice Libere, în special în ramura industriei automotive, creșterea cererii externe și interne față de produsele autohtone, valorificarea oportunităților oferite de acordurile de cooperare economică internațională, precum și revigorarea sectorului construcțiilor.

**După 2 ani de creștere consecutivă, sectorul agricol a înregistrat suplimentar o creștere de 2,5%** (în preţuri comparabile) în anul 2018. Majorarea producţiei globale agricole a fost determinată, în special, de creșterea producţiei vegetale – cu 3,8%. Sectorul zootehnic rămâne în declin al doilea an consecutiv, înregistrând în 2018 o scădere de 1,1%.

**Investițiie în active imobilizate au crescut semnificativ, datorită intensificării investițiilor publice.** În anul 2018 volumul investițiilor s-a majorat cu 12,3% faţă de aceeași perioadă a anului precedent, însumând circa 24,2 mild. lei. Creșterea intensivă a investițiilor publice, îmbunătățirea situației creditare a economiei naționale, precum și evoluția în creștere a investițiilor agenților economici au determinat creşterea activităţii investiţionale din țară în anul 2018.

**Volumul serviciilor de transport a fost în creștere în anul 2018.** Întreprinderile de transport feroviar, rutier, fluvial şi aerian au transportat circa 19,4 mil. tone de mărfuri sau cu 10% mai mult faţă de aceeași perioadă a anului trecut. Creșteri ale volumului de mărfuri transportate au fost înregistrate în cazul transportului aerian – cu 25,2%, transportului rutier – cu 12,8%, transportului feroviar – cu 2,8%. Transportul fluvial a înregistrat o diminuare a volumului mărfurilor transportate cu 5,8%.

**Comerţul interior de bunuri și servicii a fost în creștere în 2018, ceea ce demonstrează o intensificare a consumului din partea populației și agenților economici.** Volumul cifrei de afaceri în comerţul cu amănuntul a crescut cu 7,6% faţă de anul precedent, iar volumul cifrei de afaceri în servicii de piaţă prestate populaţiei - cu 10,9%.

**Cîştigul salarial mediu lunar brut** al unui salariat din economia naţională în 2018 a constituit 6446,4 lei şi s-a majorat în termeni nominali cu 13,2% faţă de anul 2017. În termeni reali salariul s-a majorat cu 9,9%. În sfera bugetară cîştigul salarial mediu lunar a constituit 5675,1 lei, fiind în creștere cu 14,6% față de 2017, iar în sectorul real – 6748,2 lei și s-a majorat cu 12,5%, respectiv.

**Cresc veniturile populației preponderent din contul prestațiilor sociale.** Veniturile disponibile lunare ale populaţiei în trimestrul III 2018 au constituit în medie pe o persoană 2412,2 lei, în creștere față de trimestrul III 2017 cu 8,5% în termeni nominali, iar în termeni reali – în creştere cu 5,6%. Cheltuielile medii lunare de consum ale populației au constituit în medie pe o persoană 2437,5 lei, fiind în creștere cu 5,8% în termeni nominali, iar în termeni reali – cu 3,0%. Aproape jumătate din veniturile sale populația cheltuie pentru procurarea produselor alimentare.

Valoarea medie a **pensiei lunare** la 1 octombrie 2018 a fost 1663,18 lei și s-a majorat cu 11,2% față de aceeași dată a anului 2017 în termeni nominali. **Mărimea minimului de existență** pentru semestrul I al anului 2018 a constituit în medie pe lună pentru o persoană 1895,7 lei, fiind în creștere față de semestrul I 2017 cu 1,6%.

Rata **șomajului** (proporția șomerilor (conform BIM) în populația activă) la nivel de țară pentru trimestrul III 2018 a înregistrat 2,2%, fiind cu 1,2 p.p. mai joasă față de trimestrul III 2017. La oficiile forței de muncă în ianuarie 2019 au fost înregistrați circa 3,3 mii șomeri, fiind cu 13,3% mai puțini față de numărul acestora înregistrați în ianuarie 2018.

# Cadrul macroeconomic

**Inflaţia**

Asupra modificărilor prețurilor în ianuarie 2019 au influențat factorii monetari (creșterea masei monetare, politica restrictivă a Băncii Naționale a Moldovei), precum și nemonetari (politica fiscală, evoluția cursului de schimb etc.).

***Dinamica ratei inflației,*** *%*

 *Sursă: Biroul Naţional de Statistică*

**Rata inflației**, în luna ianuarie 2019, a constituit 1,3% față de decembrie 2018, înregistrînd o majorare de 1,3 p.p. comparativ cu rata inflației din aceeași perioadă a anului 2018. Rata anuală a inflaţiei a constituit 2,2%, fiind sub nivelul ţintă a inflaţiei stabilit de Banca Națională a Moldovei (5% +/- 1,5%).

***Evoluţia ratei inflaţiei în ianuarie 2015–2019,*** *%*

|  |  |  |
| --- | --- | --- |
| ***Anii*** | ***Ianuarie*** ***faţă de decembrie a anului precedent*** | ***Ianuarie******faţă de ianuarie a anului precedent*** |
| **2015** | 0,8 | 4,7 |
| **2016** | 0,7 | 13,4 |
| **2017** | 1,2 | 3,0 |
| **2018** | 0,0 | 6,0 |
| **2019** | 1,3 | 2,2 |

 *Sursă: Biroul Naţional de Statistică*

***Prețurile la produsele alimentare*** în luna ianuarie 2019 au înregistrat **o creștere de 1,7%** față de decembrie 2018. În perioada vizată s-au majorat prețurile la legume proaspete cu 12,1%, cartofi - cu 5,9%, fructe proaspete - cu 3,6%, zahăr – cu 2% etc.

Ca rezultat, creșterea prețurilor la produsele alimentare a avut o contribuție pozitivă la IPC general de 0,7 p.p. Creșterea prețurilor la legume au contribuit la majorarea IPC general cu 0,4 p.p., cartofi - și fructe proaspete – cu cîte 0,1 p.p.

Dinamica prețurilor la produsele alimentare în Republica Moldova este determinată de caracterul sezonier al economiei. În lunile de vară se înregistrează o scădere esențială a prețurilor la legume, fructe, cartofi etc., cu o ulterioară majorare a acestora în lunile de iarnă.

***Prețurile la mărfurile nealimentare*** în ianuarie 2019 **s-au majorat cu 1,5%** faţă de decembrie 2018, în special, ca rezultat al majorării prețurilor la țigări – cu 25,2%, televizoare - cu 1,1%, mașini de spălat – cu 1% etc. Totodată, s-au redus prețurile la medicamente – cu 0,2%, combustibil - cu 0,1% etc.

Fluctuațiile prețurilor la mărfurile nealimentare sînt determinate, în mare măsură, de evoluția cursului de schimb al monedei naționale. Plus la aceasta, majorarea prețurilor minime pentru țigările comercializate în R. Moldova, conform Legei bugetului de stat pentru anul 2019, a condiționat majorarea prețurilor la această categorie de mărfuri.

Contribuția prețurilor la mărfurile nealimentare asupra modificării IPC general a fost de 0,5 p.p. datorită creșterii prețurilor la țigări.

***Tarifele la serviciile prestate populației*** **s-au majorat cu 0,2%** față de decembrie 2018, fiind cauzată, în mare parte, de majorarea costurilor la serviciile de sănătate cu 1,8% și educație și învățămînt – cu 1,7%.

Per ansamblu, contribuția tarifelor la servicii asupra IPC general a fost neesențială (0,1%).

***Contribuția principalelor componente la rata inflației,***

***luna ianuarie față de decembrie a anului precedent*** *(p.p.)*

*Sursă: Biroul Naţional de Statistică*

*Calculele Ministerului Economiei și Infrastructurii*

Rata **inflației de bază**[[1]](#footnote-1)*exclusiv produse alimentare și băuturi, combustibili, produse şi servicii cu prețuri reglementate* a fost 1,8% fată de decembrie 2018, cu 1,7 p.p. mai mare decît nivelul ratei inflației de bază în luna respectivă a anului 2018. Rata inflației *exclusiv produse alimentare și băuturi* a fost 1%, *exclusiv combustibil* – 1,4%. Rata inflației *exclusiv produse și servicii cu prețuri reglementate* a constituit 1,6%. Prețurile la produse şi servicii reglementate s-au majorat cu 0,1% faţă de decembrie 2018.

***Dinamica ratei anuale a inflației***

*(fată de luna respectivă a anului precedent),* ***%***

*Sursă: Biroul Naţional de Statistică*

**Cursul de schimb şi piaţa valutară**

De la începutul anului 2019 moneda naţională a marcat o apreciere de 0,3% faţă de dolarul SUA în termeni nominali (de la 17,14 lei pentru 1 dolar american la 01.01.2019 pînă la 17,10 lei la 31.01.2019). Faţă de Euro leul moldovenesc s-a depreciat cu 0,2%. Principalii factori care au determinat fluctuațiile  monedei naționale au fost intrările de valută străină datorită exporturilor, remiterilor valutare de peste hotare și investițiilor, oscilaţiile dolarului SUA pe pieţele valutare internaţionale și politica monetară a BNM.

***Evoluţia cursului de schimb al monedei naţionale***

***faţă de dolarul SUA şi Euro,*** *Lei/USD, Lei/EUR*

*Sursă: Banca Naţională a Moldovei*

Oferta de valută de la persoanele fizice este în diminuare. În ianuarie 2018, ***gradul de acoperire a cererii nete de valută*** din partea agenților economici prin oferta netă de valută de la persoanele fizice a constituit 61,2%, comparativ cu 117,2% în ianuarie 2018. Deficitul de valută pe piața valutară este determinat, în mare parte, de micșorarea fluxului remitențelor valutare de peste hotare.

***Gradul de acoperire a cererii nete de valută străină din partea agenţilor economici***

***prin oferta netă de valută străină de la persoanele fizice,*** %

*Sursă: Banca Naţională a Moldovei*

În structura ofertei nete de valută de la persoanele fizice ponderea majoră revine monedei euro – 69,5%, ponderea dolarului a constituit 4,7%, rublei rusești – 12,7%.

În condițiile cererii nete de valută neacoperite, în luna ianuarie BNM a efectuat vînzări nete pe piaţa valutară interbancară în valoare de 92,7 mil. dolari.

***Activitatea BNM pe piaţa interbancară,***

*echivalentul în mil. dolari SUA*

 *Sursă: Banca Naţională a Moldovei*

***Stocul activelor valutare de rezervă ale BNM*** la 31.01.2019 a atins o valoare de 2908,6 mil. dolari, micșorîndu-se cu 2,9% comparativ cu nivelul înregistrat la sfîrşitul anului 2018 şi majorîndu-se cu 0,2% faţă de situația la 31.01.2018. Micșorarea activelor oficiale de rezervă se datorează, preponderent, intervenţiilor pe piaţa valutară internă sub formă de vînzări de valută.

***Activele oficiale de rezervă ale Băncii Naţionale a Moldovei***

 ***(****mil. dolari SUA)*

 *Sursă: Banca Naţională a Moldovei*

**Indicatorii monetari**

***Masa monetară M3*** la sfîrşitul lunii ianuarie 2019 a constituit 82,2 mild. lei şi s-a majorat cu 6,6% comparativ cu situația similară din anul 2019. În componența M3 intră banii lichizi în circulație (24,9%), depozite în lei la vedere (21,3%), depozite în lei la termen (23,1%) și depozitele în valută (30,7%).

Cea mai mare parte în structura M3 revine depozitelor - 75,1%. La sfîrşitul lunii ianuarie 2019 soldul acestora a fost la nivel de 61,7 mild. lei, înregistrînd o majorare cu 5,1% faţă de sfîrşitul lunii ianuarie 2018.

***Contribuția componentelor la evoluția masei monetare M3***

***la sfîrşitul lunii ianuarie 2015-2019,*** *mil. lei*

*Sursă: Banca Naţională a Moldovei*

Creșterea continuă a economiilor caracterizează evoluția sectorului bancar începînd cu a doua jumătate a anului 2016. Faţă de sfîrşitul lunii ianuarie 2018 soldul *depozitelor în monedă naţională* (59,1% din volumul total) s-a majorat cu 6,1%, atingînd un volum de 36,5 mild. lei. Este de remarcat creșterea semnificativă a depozitelor la vedere – cu 10,6%, contribuind cel mai mult la creșterea masei monetare M3. Aceasta se argumentează prin faptul că populația preferă să-și păstreze economiile în lei avînd acces la ele fără restricții, în pofida dobînzii mai mici comparativ cu depozitele la termen. Totodată, depozitele la termen sunt în creștere cu doar 2,3% față de sfîrșitul lunii ianuarie 2018.

***Soldul depozitelor şi ratele dobînzii (medii lunare)***

 ***la sfîrşitul lunii ianuarie 2015-2019***

*Sursă: Banca Naţională a Moldovei*

În luna ianuarie 2019 au fot atrase depozite noi în monedă naţională cu 0,2% mai mult comparativ cu luna ianuarie 2018.

Soldul *depozitelor în valută străină* este cu 3,6% mai mare față de situația de la sfîrşitul lunii ianuarie 2018, însumînd 25,2 mild. lei. Deoarece soldul depozitelor în valută străină este recalculat în lei, valoarea acestora în mare parte depinde de evoluția cursului de schimb. În luna ianuarie 2019 au fost atrase depozite noi în valută străină cu 12,6% mai puțin față de luna ianuarie 2018. Ca factor determinant al evoluției pasive în acest domeniu poate fi menționată aprecierea monedei naționale față de dolarul SUA și Euro, preferința populației de a-și păstra economiile în lei, precum și ratele foarte joase ale dobînzii.

Volumul de *bani în circulaţie* a constituit 20,5 mild. lei și a crescut cu 11,4% faţă de situaţia de la sfîrşitul lunii ianuarie 2018. Banii în circulație reprezintă numerarul implicat în procesul de conversie, și anume: bancnote, monede metalice etc. În sfera schimbului de mărfuri banii ca mijloc de circulaţie asigură executarea plăţilor pentru cumpărarea materiei prime şi a materialelor şi achitarea cu producătorii de mărfuri pentru producţia finită. Respectiv, creșterea continuă a banilor în cirulație reflectă intensitatea activității economice.

Datorită nivelului redus al ratelor dobînzii la credite, precum și lansării programului ”Prima casă”, *creditarea* economiei se înviorează.Soldul creditelor în economie a marcat o creştere cu 4,2% faţă de nivelul înregistrat la sfîrşitul lunii ianuarie 2018, constituind 39,3 mild. lei. Soldul creditelor în valută străină s-a micșorat cu 3,3%, iar al celor în monedă naţională a fost în creștere cu 10,5%. Cu toate acestea, există reticența din partea băncilor în a oferi credite, dată fiind norma rezervelor obligatorii înaltă și profitabilitatea acestora.

În portofoliul de credite acordate cea mai mare pondere – 24,8% - revine creditelor destinate comerțului, apoi 14,6% - consumului, 11,5% - pentru procurarea/construcţia imobilului, 9,8% - industriei alimentare etc. Cea mai intensă creștere a fost înregistrată la creditele acordate pentru procurarea/construcţia imobilului, volumul cărora s-a majorat față de ianuarie 2018 de circa 1,5 ori (1,4 mild.lei), fapt care se explică inclusiv prin lansarea în luna martie 2018 a programului "Prima Casă".

***Soldul creditelor şi ratele dobînzii (medii lunare)***

 ***la sfîrşitul lunii ianuarie 2015-2019***

*Sursă: Banca Naţională a Moldovei*

În luna ianuarie 2019 a fost acordat un volum de credite noi în monedă națională mai mare cu 38,8% față de cel din luna ianuarie 2018. Totodată, volumul de credite noi acordate în valută străină s-a majorat doar cu 1,9%.

**Rata de bază** se aprobă în calitate de rată de referinţă pentru principalele operaţiuni de politică monetară pe termen scurt. Aceasta se stabilește de către BNM în rezultatul evaluării balanței riscurilor interne și externe cărora ar putea fi supusă economia Republicii Moldova și a perspectivelor inflației pe termen scurt și mediu. Începînd cu 05.12.2018, rata de bază este menținută la un nivel stabil de 6,5%.

***Evoluția ratei de bază și a ratelor dobînzii la depozite și credite, %***

*Sursă: Banca Națională a Moldovei*

Gradul de acoperire a creditelor prin depozite a fost la nivel de 157,1%. Aceasta indică faptul că există resurse pentru intensificarea creditării, iar băncile comerciale au lichiditatea necesară pentru finanţarea economiei.

Un indicator important care arată atît eficiența bancară, cît și riscul creditării, este nivelul creditelor neperformante. Acestea reprezintă datoriile care cel mai probabil nu vor fi rambursate, astfel creînd probleme și dificultăți băncilor creditoare. Soldul datoriei la credite neperformante ca pondere în soldul total al datoriei la credite după circa 2 ani de evoluție ascendentă, înregistrează o tendință de diminuare de la 18,5% în luna noiembrie 2018 (cînd a fost atins nivelul maxim) pînă la 12,2% în luna ianuarie 2019. Diminuarea ponderii creditelor neperformante se explică prin faptul că băncile au aplicat unele proceduri noi (separarea activelor „bune” de cele „rele” etc.), care au condus la reducerea stocului acestora.

***Datoria la credite neperformante,*** *% din total datorie la credite*

*Sursă: Banca Națională a Moldovei*

1. **Sectorul public**

**Bugetul public național**

În luna ianuarie a anului 2019 bugetul public național (BPN) a fost caracterizat de următoarele cifre: un volum al **veniturilor** de 4,2 mild.lei și un ritm de creștere de 8,8%, un volum de **cheltuieli** de 4,1 mild. lei și 23,9% majorare. Veniturile bugetare au depășit cheltuielile cu 89,3 mil.lei.

***Indicatorii principali privind executarea Bugetului Public Național,*** *mil.lei*

|  |  |  |
| --- | --- | --- |
|  | Bugetul Public Național | Inclusiv: |
| Bugetul de Stat | Bugetele locale | Bugetul Asigurărilor Sociale de Stat | Fondurile Asigurărilor de Asistență Medicală |
| Venituri | **4 229,7** | 2 531,2 | 966,4 | 1 997,2 | 615,2 |
|  din care *transferuri primite* |  |  | *639,4* | *1 004,4* | *235,9* |
| Cheltuieli | **4 140,4** | 2 883,9 | 953,4 | 1 766,4 | 417 |
|  din care *transferuri acordate* |  | *1 879,7* |  |  |  |
| Deficit (-)/Excedent(+) | **89,3** | -352,7 | 13,0 | 230,8 | 198,2 |

 *Sursă: Ministerul Finanțelor*

Cele mai multe acumulări de ***venituri la BPN*** au fost înregistrate din contul *impozitelor și taxelor* – 62% (2,6 mild.lei), 32,1% (1,4 mild.lei) - contribuțiilor și primelor de asigurări obligatorii, 5,1% (2,8 mild.lei) - altor venituri (din proprietate, vânzarea mărfurilor și serviciilor, amenzi și sancțiuni, donații voluntare etc.) și 1,2% (50,1 mil.lei) - granturilor primite (de la guvernele altor state și din partea organizațiilor internaționale).

Acumulările veniturilor din contul impozitelor și taxelor au înregistrat o creștere de 5,9% față de cele din luna ianuarie 2018. Impozitele și taxele pe mărfuri şi servicii (din care încasările din TVA reprezintă 74,4%) constituie cea mai mare pondere (74,1%) în volumul total al impozitelor și taxelor, confirmînd faptul că economia noastră este bazată pe consum, apoi impozitele pe venit – 21,2% și impozitele pe proprietate – 0,5%. Față de ianuarie 2018, cel mai mult a crescut ponderea încasărilor din impozitele și taxele pe mărfuri şi servicii, ceea ce reflectă o administrare fiscală mai bună și, implicit, scoaterea din umbră a unei părți din activitatea economică.

Pentru a reduce fenomenul salariilor în plic, în luna octombrie 2018 a intrat în vigoare prevederile reformei fiscale privind reducerea impozitului pe venit pentru persoanele fizice de la 18% la 12%, prin stabilirea unei cote unice. Impactul reformei fiscale se face simțit: începînd cu luna octombrie 2018 se înregistrează încasări mai puține din contul impozitelor pe venitul persoanelor fizice (pe salariu) comparativ cu lunile respective din anul precedent. Considerăm că această diminuare se va compensa treptat cu ieșirea din umbră a salariilor, acesta fiind și scopul primordial al reformei respective.

*Sursă: Ministerul Finanțelor*

După clasificarea economică, cea mai mare pondere în volumul total al ***cheltuielilor*** revine prestațiilor sociale – 44,4%, urmată de cheltuielile de personal – 30%, cheltuielile pentru achiziționarea bunurilor și serviciilor – 15,5%, acordarea subsidiilor – 5,2% și achitarea dobînzilor pentru la datoria de stat – 1,5%.

După clasificarea funcțională, cheltuielile cu cea mai mare cotă sunt cheltuielile pentru protecția socială – 45,2%, învățămînt – 18,2%, ocrotirea sănătății – 11,3%, servicii de stat cu destinație generară – 7,9%, servicii în domeniul economiei – 6,1% etc.

***Cheltuielile BPN după clasificarea funcțională,***

*ianuarie 2019, mil.lei*

*Sursă: Ministerul Finanțelor*

Încasările la *bugetul de stat* pe toate componentele au constituit circa 2,5 mild.lei (cu 10% mai mult decît în ianuarie 2018). Din acestea, 92% revin impozitelor și taxelor. Cel mai mare generator de venituri la bugetul de stat a fost Serviciul Fiscal de Stat. Veniturile administrate de către instituție au constituit circa 1,3 mild. lei (+11,4%). Colectările Serviciului Vamal, comparativ cu luna ianuarie 2018 s-au diminuat cu 4,7%, constituind 1,2 mil. lei. Veniturile din TVA au înregistrat o creștere de 9,7%, dar din accize au scăzut – cu 10%.

Partea de cheltuieli a bugetului de stat s-a realizat în sumă de circa 2,9 mild. lei, care au fost cu 26,9% peste nivelul lunii ianuarie a anului 2018. Executarea bugetului de stat s-a soldat cu un deficit de -352,7 mil. lei.

La *bugetele locale* în perioada de analiză au fost acumulate venituri în sumă de circa 966,4 mil.lei, în creștere cu 19,6%. Din suma totală a veniturilor bugetelor locale, veniturilor proprii revin 33,8%, restul fiind transferurile de la bugetul de stat. S-au efectuat cheltuieli în sumă de 953,4 mil. lei, cu 35,9% peste nivelul lunii ianuarie 2018. În ansamblu, bugetele locale au înregistrat un excedent în sumă de 13 mil. lei.

La *bugetul asigurărilor sociale de stat* (BASS)au fost acumulate venituri în sumă de circa 2 mil.lei, inclusiv: contribuţii de asigurări sociale de stat obligatorii – 982,7 mil. lei (49,2%), transferuri de la bugetul de stat – 1 mild. lei (50,3%) și alte venituri – 10,1 mil. lei. Veniturile totale acumulate la acest buget au fost în creştere cu 14,6%. S-au efectuat cheltuieli în sumă de 1,8 mil. lei, cu 16,5% mai mult. Respectiv, bugetul asigurărilor sociale de stat a înregistrat un sold bugetar pozitiv la nivel de 230,8 mil. lei.

Reforma fiscală menționată mai sus prevede, de asemenea, și reducerea contribuției angajatorului la BASS de la 23% la 18%. Conform analizei lunare a încasărilor din contribuții și prime de asigurării obligatorii, impactul reformei începe să ia contur: din luna octombrie, ritmurile anuale de creștere s-au temperat, în luna decembrie fiind înregistrată chiar diminuarea încasărilor respective comparativ cu luna decembrie 2017.

Reforma fiscală

 *Sursă: Ministerul Finanțelor*

În ianuarie 2019 la *fondurile asigurărilor obligatorii de asistenţă medicală* au fost acumulate venituri în sumă de 615,2 mil.lei, inclusiv: încasări din contribuții și prime pentru asigurările obligatorii de asistență medicală – circa 375,3 mil.lei (61%), transferuri primite de la bugetul de stat – 235,9 mil.lei (38,3%) și alte venituri – 4 mil. lei. Veniturile totale acumulate au fost mai mari decît nivelul înregistrat în ianuarie 2018 cu 17,9%. S-au efectuat cheltuieli pentru ocrotirea sănătăţii în sumă de 417 mil. lei, cu 20,4% mai mult. Executarea fondurilor asigurărilor obligatorii de asistenţă medicală a înregistrat o depăşire a veniturilor față de cheltuieli în sumă de 198,2 mil. lei.

|  |
| --- |
| Parametrii de risc aferenți datoriei de stat stipulați în Programul „Managementul datoriei de stat pe termen mediu (2019-2021)” |
|   | ***Stabilit*** | ***La 31.01.2019*** |
| Datoria de stat scadentă în decurs de un an (% din total) | 15-25% | 20,9% |
| Datoria de stat internă (% din total) |  35-50% | 44,4% |
| Datoria de stat într-o anumită valută străină (% din total) | 20-40% | 31,4% |
| Datoria de stat cu rata dobânzii variabilă (% din total) | 25-40% | 31,4% |
| VMS emise pe piața primară scadente în decurs de un an (% din total) | 70-85% | 73,3% |
| Perioada medie de maturitate pentru VMS emise pe piața primară | 1,2-2 | 1,5 |

**Datoria de stat administrată de Guvern**

**Datoria de stat (internă şi externă) administrată de Guvern a însumat circa 52,2 mild.lei** la sfîrşitul lunii ianuarie 2019, fiind în creștere cu 0,9% faţă de aceeaşi dată a anului 2018. În structura totală a datoriei de stat, datoria internă are o pondere de 44,4% și, respectiv, datoria externă – 55,6%.Nivelul de îndatorare a țării, deși pare destul de înalt, se încadrează în parametrii de risc stipulați în Programul Managementul datoriei de stat pe termen mediu (2019-2021).

***Datoria de stat internă*** este o parte integrantă a datoriei de stat și reprezintă obligaţiile neonorate şi dobînzile datorate şi neonorate, contractate în numele Republicii Moldova de Guvern, prin intermediul Ministerului Finanţelor, de la rezidenţii Republicii Moldova. Ponderea datoriei de stat interne în total datoria de stat are o tendință de creștere în ultimii ani (de la 21,3% la sfîrșitul lunii ianuarie 2016 la 44,4% la sfîrșitul lunii ianuarie 2019). În același timp, politica statului de a da preferință împrumuturilor pe piața locală decît pe piața externă pare să fie mai adecvată, ținînd cont de faptul că dependența și vulnerabilitatea țării noastre față de mediul extern este accentuată.

Totuși, este de menționat că datoria de stat internă s-a majorat față de situația de la sfîrșitul lunii ianuarie 2018 cu 2,6%. Situația respectivă s-a produs din contul majorării emisiunii valorilor mobiliare de stat (VMS) pe piaţa primară. O creștere atît de neesențială ne permite să concluzionăm o oarecare stabilitate la capitolul datoriei interne.

Stocul datoriei de stat interneeste complet format din VMS, volumul cărora a constituit circa 23,2 mild.lei la preţul de cumpărare, inclusiv: VMS emise pe piaţa primară – 8,1 mild.lei (în creștere cu 10,9%), VMS convertite (datoria de stat internă contractată anterior de la BNM convertită în VMS) – 2063,4 mil. lei (la nivelul situației similare a anului 2017) și VMS emise pentru executarea garanției de stat – 13,1 mild.lei (față de situația similară a anului trecut denotă o diminuare cu 210 mil.lei, ca rezultat al executării obligaţiilor de plată derivate din garanţiile de stat). VMS emise pentru executarea garanției de stat au intrat în componența datoriei de stat interne în luna octombrie 2016, cînd soldul s-a majorat brusc cu 13,3 mil.lei.

Valorile mobiliare de stat cu scadenţă pînă la un an au fost emise pe trei termene: bonuri de trezorerie de 91, 182 și 364 zile, ponderea acestora în totalul VMS comercializate fiind de circa 88,3%. Majoritatea VMS au fost emise pe termen de 364 zile (40,2%), 182 zile (31,2%) și 91 zile (16,9%). Scadența scurtă a titlurilor de stat crește riscul de refinanțare a datoriei, punînd un impediment considerabil în calea implementării unor proiecte investiționale pe termen lung. Se observă creșterea ponderii VMS acordate pe 364 zile cu 2,8 p.p.

În anul 2018 au fost emise, pentru prima dată în istorie, Obligațiuni de stat cu scadența de 5 ani, care dețin numai 1,4% din volumul total. Ministerul Finanțelor va utiliza deja acest instrument cu regularitate. Datorită obligațiunilor de stat de 5 ani, acum există un nou instrument financiar disponibil pentru investitori. În plus, Republica Moldova a făcut un prim pas decisiv pentru dezvoltarea pieței VMS, care este un element important pentru dezvoltarea pieței de capital.

***Structura valorilor mobiliare de stat conform situației de la 31 ianuarie 2019***

 *Sursă: Ministerul Finanțelor*

Piața VMS este în continuare dominată de băncile comerciale (circa 77%), care au în prezent lichidități în exces. Restul investitorilor sunt în continuare slab dezvoltați și neinițiați în investițiile în titluri de stat (nivelul jos de educație financiară a populației și lipsa de cunoștință cu privire la posibilitățile și avantajele investițiilor în instrumentul respectiv).

Rata medie a dobînzii la VMS realizate prin licitaţie în luna ianuarie 2019 a fost de circa 6,13% (cu 0,4 p.p. sub nivelul lunii ianuarie 2018). Rata dobînzii la VMS, la fel ca și rata dobînzii la depozite și credite, sunt corelate cu rata de bază a BNM, care este stabilită în funcție de conjunctura pieţelor monetară şi valutară, situaţia în economia naţională, dinamica proceselor inflaţioniste şi aşteptările prognozate ale indicatorilor macroeconomici. În același timp, se observă faptul că rata dobînzii la VMS este mai mare decît rata dobînzii la depozitele în monedă națională - principalele instrumente de investiții concurente. Constatarea respectivă determină alegerea investitorilor de a-și plasa lichiditățile în instrumente mai rentabile, cu o dobîndă mai mare, respectiv, în VMS.

***Evoluția lunară a ratelor dobînzii la VMS și depozitele în monedă națională, %***

 *Sursă: Ministerul Finanțelor, Banca Națională a Moldovei*

***Datoria de stat externă*** este o parte integrantă a datoriei de stat și reprezintă obligaţiile neonorate şi dobânzile datorate şi neonorate, contractate în numele Republicii Moldova de Guvern, prin intermediul Ministerului Finanţelor, de la nerezidenţii Republicii Moldova. Ponderea datoriei de stat externe în volumul total al datoriei de stat constituie 55,6%.

Soldul datoriei de stat externe administrată de Guvern a însumat 1697,3 mil. dolari (circa 29 mild. lei), comparativ cu 1744,1 mil. dolari (circa 29,2 mild. lei) la data de 31 ianuarie 2018. Astfel, s-a înregistrat o diminuare de 2,7% a datoriei de stat externe exprimate în dolari și o diminuare cu 0,5% a datoriei de stat externe exprimate în lei, avînd ca impact o ușoară depreciere a monedei naționale față de dolar (la situația din 31 ianuarie 2019).

În luna ianuarie 2019 surse externe de finanțare au intrat în valoare de circa 2,2 mil.dolari, dar au fost rambursate – 3,9 mil.dolari. Respectiv, finanțarea externă netă a atins valoare negativă – 1,66 mil.dolari. La evoluția datoriei externe în dolari a contribuit fluctuaţia ratei de schimb a dolarului american faţă de alte valute, care a atins valori pozitive și a constituit 10 mil. dolari.

***Intrări lunare de surse externe de finanțare, rambursările și finanțarea externă netă*** *(mil.dolari)*

 *Sursă: Ministerul Finanțelor*

# Sectorul real

**Industria**

În anul 2018 **volumul producției industriale a crescut cu 3,7%** comparativ cu anul 2017.

*Industria prelucrătoare,* în care se produc circa 82% din bunurile industriale, a crescut cu 3,7% şi a contribuit la creșterea industriei cu 2,3 p.p. (circa 61,1% din creşterea totală). *Producţia şi furnizarea de energie* a crescut cu 7,4%, contribuind cu 1,2 p.p. la creșterea industriei (32,2% din creșterea totală). Totodată, *industria extractivă,* favorizată în mare parte de evoluțiile pozitive din sectorul de construcții, a înregistrat un rezultat pozitiv de 9,9% și a contribuit cu +0,2 p.p. la creșterea totală a IPI (circa 6,7% din creștere).

|  |  |
| --- | --- |
| ***Evoluția sectorului industrial și contribuția ramurilor la creștere, %,*** *2014-2018* | ***Structura sectorului industrial, %****2017-2018* |
|  |  |
| *Sursă: Biroul Naţional de Statistică* |

În trendul **celor mai progresive ramuri industriale care au determinat creșterea sectorului industrial** în anul 2018 se numără: industria automotive, în special producerea de piese pentru autovehicule și motoare și de fire și cabluri electrice (cu o contribuție de circa +1,4 p.p. la IPI); producția și furnizarea de energie (+1,2 p.p.); industria produselor din minerale nemetalice (sticlă, articole din beton, ciment si ipsos) (+1,0 p.p.); industria ușoară (fabricarea îmbrăcămintei, încălțămintei, piei și alte textile) (+0,9 p.p.); industria de prelucrare şi conservare a cărnii (+0,6 p.p.); fabricarea băuturilor (+0,4 p.p.); fabricarea mobilei (+0,3 p.p.).

Extinderea activității Zonelor Economice Libere, în special în ramura industriei automotive, creșterea cererii externe și interne față de produsele autohtone, valorificarea oportunităților oferite de acordurile de cooperare economică internațională, precum și evoluțiile pozitive din sectorul construcțiilor au constituit principalii factori care au contribuit la intensificarea activității ramurilor industriale sus-menționate.

Totodată, printre industriile care și-au restrâns volumul producției și **au contribuit negativ la evoluția sectorului industrial în 2018** se numără: industria alimentară, în special fabricarea zahărului și a produselor similare (-1,0 p.p.), fabricarea produselor lactate (-0,4 p.p.), prelucrarea și conservarea fructelor și legumelor (-0,3 p.p.); fabricarea de maşini şi utilaje de utilizare generală (-0,8 p.p. contribuție la IPI); fabricarea produselor farmaceutice (-0,3 p.p.); fabricarea articolelor din plastic (-0,2 p.p.).

Evoluțiile negative din ramurile industriale sus-numite au fost determinate de micșorarea producției agricole la unele produse utilizate ca materie primă în industria alimentară, de scăderea prețurilor pe piețele internaționae la unele produse alimentare, de competitivitatea scăzută a produselor moldovenești cauzată de utilaje de producție și standarde de calitate depășite, subdezvoltarea și productivitatea joasă în sectorul zootehnic care continuă să afecteze industria lactatelor, subdezvoltarea concurenței în unele ramuri industriale.

|  |
| --- |
| ***Principalele ramuri care au influențat evoluția industriei în anul 2018, p.p.****(+ influență pozitivă; - influență negativă)*  |

**Investițiile în active imobilizate**

**În anul 2018 volumul investițiilor a crescut cu 12,3%** faţă de anul precedent, însumând circa 24,2 mild. lei.

Creșterea intensivă a investițiilor publice, îmbunătățirea situației creditare a economiei naționale, precum și evoluția în creștere a investițiilor agenților economici au determinat creşterea activităţii investiţionale din țară în 2018. Au crescut, în special, investițiile publice în construcții inginerești (drumuri, căi de acces, etc.), mijloace de transport, clădiri nerezidențiale. Investițiile private au fost orientate preponderent în maşini şi utilaje și în mijloace de transport.

În 2018 au scăzut investițiile din sursele organizațiilor internaționale acordate sub formă de granturi și asistență tehnică, investițiile în activele biologice, investițiile fnanțate din împrumuturile externe.

|  |
| --- |
| **Evoluţia investiţiilor în active imobilizate** |
| *%, față de trimestrul corespunzător al anului precedent* | *mil. lei, ianuarie-decembrie,**în prețurile anului 2018* |
| *Sursa: Biroul Naţional de Statistică, calculele Ministerului Economiei și Infrastructurii* |

**\*\*\***

**Investițiile publice** **au constituit principalul factor care a determinat creșterea activității investiționale** în anul 2018, acestea asigurând 57,8% din creșterea totală. Astfel, investițiile bugetare au însumat 4,2 mild. lei și au înregistrat o creștere de 56,9%. Creștere esențială au înregistrat, în special, investițiile din bugetul de stat (de 1,9 ori). Investițiile din bugetele unităților administrativ-teritoriale au crescut cu circa 15,7%. Majoritatea resurselor financiare publice (peste 45%) au fost investite în construcții inginerești[[2]](#footnote-2) (străzi, drumuri, sisteme de alimentare cu apă și canalizare, sisteme de încălzire, irigație, etc.), care au înregistrat o creștere de 44,5%. De asemenea, au crescut investițiile publice în clădirile nerezidențiale (+10,4%), în terenuri (de 3,8 ori), în imobilizări corporale (drepturi de proprietate inteectuală, cercetare-dezvoltare, programe informatice) (+46,4%).

**Investițiile private, care ocupă o cotă de circa 60% în totalul investițiilor, de asemenea, au crescut.** În anul 2018, acestea au însumat 14,5 mild. lei, majorându-se cu 2,6%. Agenții economici și-au majorat investițiile, în special, în mijloace de transport, echipamente, mașini și utilaje, clădiri rezidențiale și nerezidențiale. Unul din factorii principali care au asigurat creșterea investițiilor private a fost *creșterea volumului creditelor acordate* sectorului privat, ca rezultat al îmbunătățirea situației creditare din economie. Volumul investițiilor finanțate din creditele interne au crescut 72,3% și au însumat 2,3 mild. lei. Circa 94% din această sumă a fost acordată sectorului privat.

Totodată, **investițiile din sursele organizațiilor internaționale** acordate sub formă de granturi și asistență tehnică au înregistrat o diminuare de -7,1%.

|  |  |
| --- | --- |
| **Gradul de influiență asupra evoluției investiţiilor, pe surse de finanţare,** *ianuarie-septembrie 2018 p.p.* *(+ influență pozitivă; - influență negativă)* | **Structura investițiilor pe surse de finanţare,***ianuarie-septembrie 2017-2018, %* |
|  |  |

\*\*\*

Analiza datelordupă **tipurile de active**arată că *investițiile în construcțiile inginerești* au contribuit cel mai mult la creșterea investițiilor înregistrată în 2018 (+5,1 p.p. sau 42% din creșterea totală). Acestea au crescut cu 28,2% și au însumat 5,0 mild. lei. Aceste investiții au crescut datorită majorării investițiilor din partea statului, în special, în infrastructura drumurilor, fapt demonstrat de creșterea cheltuielilor investiționale din fondul rutier (+16,2%).

De asemenea, o contribuție esențială la creșterea investițiilor totale a fost exercitată de majorarea *investițiilor în mașini, instalații și utilaje de producere* (+2,0 p.p. sau 16% din creșterea totală). Acestea au crescut cu 6,1%, însumând circa 7,3 mild. lei. Extinderea investiţiilor în aceste tipuri de active s-a datorat contribuției sectorului privat, care a fost stimulat pe de o parte de situația creditară favorabilă din economie, pe de altă parte de necesitatea de a-și reutila procesele de producere pentru creșterea competitivității producției și valorificarea oportunităților de export oferite de Acordul de Asociere cu UE.

Investițiiimportante au fost efectuate *în mijloace de transport.*  Acestea au însumat circa 2,2 mild. lei, fiind în creștere cu 18,7% și contribuind cu circa 1,6 p.p. la creșterea investițiilor totale. Investiții în creștere în mijloace de transport au fost efectuate în special de către sectorul privat.

De asemenea, au *crescut investițiile în terenuri* cu circa 39,4%, însumând 807,8 mil. lei. Au sporit, în special, investițiile în terenuri din partea statului (de 3,8 ori).

Investițiile *în imobilizări necorporale* au continuat să crească în 2018. Acestea au înregistrat o majorare cu 34,6%, inclusiv în programe informatice – cu 23,7%, în drepturi de proprietate intelectuală – de 3,2 ori, în cercetare-dezvoltare – de 1,9 ori.

Pe parcursul anului 2018 au scăzut *investițiile în active biologice imobilizate,* fapt ce reprezintă un impediment în dezvoltarea sectorului agricol și zootehnic. Acestea au însumat în total 152,7 mil. lei și au diminuat cu 37,1%.

|  |  |
| --- | --- |
| **Gradul de influiență asupra evoluției investiţiilor, pe tipuri de active,** *ianuarie-septembrie 2018 p.p.* *(+ influență pozitivă; - influență negativă)* | **Structura investițiilor pe tipuri de active,***ianuarie-septembrie 2017-2018, %* |
|  |  |
| *Sursa: Biroul Naţional de Statistică, calculele Ministerului Economiei și Infrastructurii* |

**Sectorul construcțiilor s-a revigorat în 2018.** Volumul investițiilor în sectorul construcțiilor a crescut cu 13,5%, însumând în total 11,3 mild. lei. Au sporit investițiile în clădiri nerezidențiale (+8,7%), rezidențiale (+1,7%) și investițiile în construcțiile inginerești (+28,2%). În același timp, întreprinderile cu genul principal de activitate „Construcţii” au efectuat lucrări în antrepriză în valoare de 11,1 mild. lei, cu 14,5% mai mult, înregistrând creșteri ale investițiilor în toate tipurile de active: clădiri rezidențiale (+7,4%), clădiri nerezidențiale (+11,8%) și construcții inginerești (+20,3%). După tipurile de lucrări efectuate de agenții economici respectivi, au crescut volumul lucrărilor de construcţii noi (+9,3%), lucrările de reparații capitale (+25,7%), lucrările de întreținere și reparații curente (+13,7%).

De menționat că, în ianuarie-septembrie 2018 au fost date în exploatare 6008 locuințe (apartamente și case individuale de locuit), cu o suprafață de 471,6 mii m², cu 17,5% mai puţin față de perioada similară a anului precedent.

**Transportul**

**Volumul mărfurilor transportate în anul 2018 a crescut cu 10%, însumând 19,4 mil. tone.** Cu excepţia transportului fluvial, **c**reșteri ale volumului mărfurilor transportate au fost înregistrate în cazul tuturor mijloacelor de transport: transportul aerian – cu 25,2%, transportul rutier – cu 12,8%, transportul feroviar – cu 2,8%. Transportul fluvial, după 5 luni de recesiune consecutivă, a ajuns la finele anului 2018 la un rezultat cumulativ negativ (-5,8%).

Cea mai mare influență asupra creșterii înregistrate în 2018 a fost asigurată de transportul auto, urmat de cel feroviar, fapt determinat de ponderea semnificativă a acestora în structura serviciilor de transport (74% din volumul serviciilor este ocupat de transportul rutier și 25% - de transportul feroviar).

|  |  |
| --- | --- |
| ***Evoluţia lunară a transportului de mărfuri,*** *% faţă de luna corespunzătoare a anului precedent* | ***Structura transportului de mărfuri în evoluție 2006-2018, %*** |
|  |  |

Analiza în evoluție a structurii transportului de mărfuri arată că, în Republica Moldova se observă transferul în timp a traficului de mărfuri spre tarnsportul rutier. Astfel, cota mărfurilor transportate pe cale rutieră a crescut de la 27% în 2006 până la 74% în 2018.

În general, în anul 2018 volumul transportului de mărfuri s-a majorat ca urmare a dinamizării activităților economice și schimburilor comerciale. În această perioadă exporturile au crescut cu 11,6%, importurile cu 19,3%, producţia industrială cu 3,7%, comerțul cu ridicata – 7,4%, comerțul cu amănuntul – cu 7,6%. Aceste evoluții au determinat creșterea volumului mărfurilor transportate atât în trafic național, cît și în trafic internațional.

**Numărul pasagerilor transportați** rămâne în scădere. În ianuarie-noiembrie 2018 au fost transportați circa 93,3 milioane pasageri, cu 1,6% mai puțin față de ianuarie-noiembrie 2017, fiind în descreștere transportul de călători pe toate căile de transport, cu excepția celui fluvial. Cea mai mare descreştere este înregistrată în sectorul feroviar (-5,6%), iar cel mai mare impact negativ este produs de transportul auto de călători, datorită cotei înalte a acestuia în serviciile totale de transport pasageri (96,5% din numărul total de pasageri).

|  |  |
| --- | --- |
| ***Evoluţia lunară a transportului de pasageri,*** *% faţă de luna corespunzătoare a anului precedent* | ***Structura transportului de pasageri în evoluție 2006-2018, %*** |
|  |  |

*Sursă: Biroul Naţional de Statistică/ \*perioada disponibilă: ianuarie-noiembrie 2018*

Premise pentru situația nefavorabilă în sectorul transportului de călători sunt create de ponderea înaltă a economiei neobservate în sector (circa 20%), de ineficiența și performanța scăzută a serviciilor de transport public, precum și de creșterea numărului de automobile deținute de populație (importurile de vehicule rutiere a crescut cu 22,7% în anul 2018).

**Comerțul cu bunuri și servicii**

|  |
| --- |
| ***Evoluția lunară a comerțului cu amănuntul,*** *% față de luna corespunzătoare a anului precedent* |
|  |
|  *Sursă: Biroul Naţional de Statistică* |

În anul 2018, cifra de afaceri în **comerțul cu amănuntul** a însumat circa 49,3 mild. lei și a înregistrat o creștere de circa 7,6% (în prețuri comparabile) față de perioada similară a anului trecut. Creșterile volumului mărfurilor comercializate cu amănuntul s-au datorat majorării cererii de mărfuri din partea populației, care poate fi explicată de creșterea reală a veniturilor și a puterii de cumpărare a populației. Veniturile reale ale populaţiei au crescut cu 5,6% în trimestrul III, 2018.

În structura vânzărilor pe grupe de mărfuri predomină produsele nealimentare, cota cărora constituie circa 71%, inclusiv carburanţi pentru autovehicule – 24%, produse de uz casnic – 15%, echipament informatic şi de telecomunicaţii – 3%, bunuri culturale – 2%. Vânzările de produse alimentare reprezintă circa 1/3 din volumul total al vânzărilor.

|  |
| --- |
| ***Evoluția lunară a cifrei de afaceri pentru serviciile prestate populaţiei,****% față de luna corespunzătoare a anului precedent* |
|  |
|  *Sursă: Biroul Naţional de Statistică* |

În anul 2018, cifra de afaceri pentru **serviciile de piaţă prestate populaţiei** au marcat o creştere de 10,9% (în preţuri comparabile) şi a însumat circa 18,3 mild. lei. La fel ca în cazul comerţului cu amănuntul factorul de bază care a influenţat creşterea solicitărilor de servicii a constituit îmbunătăţirea situaţiei financiare a populaţiei ca rezultat a creşterii reale a veniturilor populaţiei.

În structura vânzărilor, predomină serviciile prestate în domeniul sănătății și asistență socială (circa 46% din volumul total), după care urmează turism, activităţi de recreare şi agrement (21%), serviciile în alimentaţia publică şi cazare (19%), învăţământ (10%). Comparativ cu perioada similară a anului trecut, în structura serviciilor se evidențiază tendinţa de creştere a ponderii serviciilor de turism și agrement (+2,7 p.p) și a activităților de cazare și alimentație publică (+1,4 p.p.), concomitent cu scăderea ponderii serviciilor de sănătate și asistență socială (-4 p.p.) și a celor de învățământ (-0,3 p.p.).

În anul 2018, **comerțul cu ridicata**, care asigură intermedierea dintre producători și comercianții cu amănuntul,  s-a majorat cu 7,4% (în preţuri curente) și a înregistrat o valoare a cifrei de afaceri de circa 99 mild. lei.  O influență majoră asupra creșterii comerțului cu ridicala au avut-o vânzările de echipament informatic și de telecomunicații (+3 p.p contribuție la creștere) și de produse alimentare (+2,5 p.p contribuție la creștere). În descreștere pronunțată a fost comerţul cu ridicata al produselor agricole brute şi al animalelor vii, care au contribuit negativ la rezultat cu -1,3 p.p.

|  |
| --- |
| ***Evoluția lunară a comerţului cu ridicata și serviciilor prestate întreprinderilor,****% față de luna corespunzătoare a anului precedent* |
|  |
|  *Sursă: Biroul Naţional de Statistică* |

De asemenea, a crescut volumul **serviciilor prestate întreprinderilor**. Acestea s-au majorat cu circa 4,1% (în preţuri curente), înregistrând o cifră de afaceri de circa 42 mild. lei. Cerere sporită a fost înregistrată, în special, pentru serviciile de transport (+9,4%), servicii informatice (+33,7%) și cele în domeniu tehnologiei informației (+18,2%), precum și tranzacțiile imobliliare (+17,7%).

În diminuare a fost activitatea întreprinderilor care presteză servicii în domeniul comunicațiilor electronice (-5,5%), servicii de consultanţă juridică și contabile (-43,1%), precum și cele de secretariat și logistică (-34%).

|  |
| --- |
| ***Evoluția lunară a comerţului cu autovehicule****% față de luna corespunzătoare a anului precedent* |
|  |
|  *Sursă: Biroul Naţional de Statistică* |

Ameliorarea comerțului cu ridicata se explică, pe de o parte, de creșterea cererii din partea comercianților cu amănuntul, pe de altă parte, de dinamizarea activității întreprinderilor ce utilizează în procesele de producție materie primă furnizată de rețeaua de comerț angro, precum și a agenților economici ce utilizează servicii din partea altor întreprinderi pentru a-și asigura activitatea economică.

Cifra de afaceri în **comerț, întreținere și reparație a autovehiculelor şi motocicletelor**, a crescut cu 6,9% (în preţuri curente), înregistrând o valoare de 9,1 mild. lei. Acestă creștere se datorează creșterii cifrei de afaceri la comerțul cu autovehicule (+10,8%) și la comerțul cu piese pentru autovehicule (+20,8%). Totodată, datele arată o scădere în continuare a volumului de afaceri la serviciile de întreținere și reparare a autovehiculelor (-30,3%).

# Comerț exterior

Evoluţia comerţului exterior în anul 2018 a fost influenţată de îmbunătăţirea cererii externe, determinată de expansiunea economiei mondiale. Factorii care au influențat evoluția comerțului exterior sunt: valorificarea oportunităților oferite de acordurile de cooperare internațională (Acordul de Asociere cu Uniunea Europeană, Acordul de Comerț Liber cu Turcia etc.), aprecierea monedei naționale, evoluția pozitivă a sectorului industrial, creșterea moderată a sectorului agricol, majorarea veniturilor populației etc. Pe plan intern se menține importul materiei prime necesare pentru aprovizionarea sectorului de afaceri și funcționarea economiei, precum și celor destinate consumului populației. De asemenea, unul dintre factorii principali ce au influenţat comerţul exterior a fost dezvoltarea intensă a ramurii industriei automotive, în contextul creșterii numărului de investitori cointeresați în extinderea activității industriale în țara noastră.

Astfel, exporturile s-au majorat cu 11,6% (în termeni nominali), iar importurile – cu 19,3%. În valoare absolută, exporturile de mărfuri realizate în anul 2017 s-au cifrat la 2706,9,1 mil. dolari SUA, mai mult cu 281,7 mil. dolari comparativ cu anul 2017, iar importurile au însumat 5764,2 mil. dolari, mai mult cu 932,7 mil. dolari, respectiv.

***Evoluţia exportului, importului şi soldului balanţei comerciale***

 ***în anii 2009-2018, mil. dolari SUA***

 *Sursă: Biroul Național de Statistică*

Decalajul în evoluția exporturilor și importurilor a determinat acumularea în 2018 a unui deficit al balanței comerciale de -3057,3 mil. dolari, cu 651 mil. dolari (+27,1%) mai mare față de cel înregistrat în 2017. În structura soldului balanței comerciale predomină soldul negativ la: petrol, produse petroliere și produse înrudite (20% din total), vehicule rutiere (9,5%), gaz și produse industriale obținute din gaz (9,3%), fire, țesături, articole textile (7,3%), mașini și aparate specializate pentru industriile specifice (6,3%), produse medicinale și farmaceutice (5,5%), alte articole diverse (5,4%), mașini și aparate industriale cu aplicații generale; părți și piese detașate ale acestor mașini (5,1%), etc., acestea fiind destinate atât pentru consumul populației, cât și pentru aprovizionarea sectorului de afaceri. Totodată, s-a înregistrat un sold pozitiv la îmbrăcăminte și accesorii (cu o pondere de 5,5% din soldul total), semințe și fructe oleaginoase (6,6%), cereale și preparate pe bază de cereale (5,4%), băuturi (4,4%), mobilă și părțile ei (3,4%), legume și fructe (3,7%) etc.

În cadrul comerțului exterior pe grupe de țări, balanța comercială a atestat o majorare a deficitului atât în raport cu țările Uniunii Europene de până la 988,4 mil. dolari (792,3 mil. dolari în 2017), cât și în raport cu țările CSI, până la 1033,2 mil. dolari (743,3 mil. dolari în 2017), iar cu alte țări – până la 1035,7 mil. dolari (870,8 mil. dolari în 2017).

*Gradul de acoperire a importurilor cu exporturi în 2018 a constituit 47%, față de 50,2% înregistrat în 2017.*

***Dinamica schimburilor comerciale***

|  | **anul 2017** | **anul 2018** |
| --- | --- | --- |
| **mil. dolari SUA** | **structura, %** | **în % faţă de anul 2016** | **mil. dolari SUA** | **structura, %** | **în % faţă de anul 2017** |
| **Export – total** | **2425,1** | **100,0** | **118,6** | **2706,9** | **100,0** | **111,6** |
| *inclusiv în:* |  |  |  |  |  |  |
|  țările Uniunii Europene (UE-28) | 1596,9 | 65,9 | 119,9 | 1862,2 | 68,8 | 116,6 |
| țările CSI | 462,9 | 19,1 | 111,8 | 415,9 | 15,4 | 89,9 |
| alte țări | 365,3 | 15,1 | 122,4 | 428,8 | 15,8 | 117,4 |
| **Import – total** | **4831,4** | **100,0** | **120,2** | **5,764,2** | **100,0** | **119,3** |
| *inclusiv din:* |  |  |  |  |  |  |
|  țările Uniunii Europene (UE-28) | 2389,1 | 49,5 | 121,1 | 2850.6 | 49,5 | 119,3 |
| țările CSI | 1206,1 | 25,0 | 117,4 | 1449,1 | 25,1 | 120,2 |
| alte țări | 1236,2 | 25,6 | 121,3 | 1464,5 | 25,4 | 118,5 |
| **Balanța comercială**  | **-2406,3** | **x** | **121,8** | **-3057,3** | **x** | **127,1** |
| **Gradul de acoperire a importului prin export** | **50,2%** | **x** | **-0,7 p.p.** | **47,0** | **x** | **-3,2 p.p.** |

*Sursă: Biroul Național de Statistică*

***Exporturile după destinație***

În 2018 dinamica exporturilor spre țările Uniunii Europene își continuă tendința de creștere - cu 265,3 mil. dolari (+16,6%), alte țări cu 63,4 mil. dolari (+17,3%), iar țările CSI - cu 46,8 mil. dolari mai puțin (-10,11%), respectiv.

***Primele 10 țări-partenere în derularea export-import***

|  |  |
| --- | --- |
| ***2017*** |  ***2018*** |

*Sursă: Biroul Naţional de Statistică*

Accelerarea exporturilor în 2018 s-a datorat preponderent cererii sporite din partea țărilor UE și altor țări (România, Italia, Germania, Franța, Austria, Polonia, Turcia, Belarus etc.). De asemenea, un factor important a fost și valorificarea oportunităților oferite de acordurile de cooperare economică internațională (AA/DCFTA, Acordul de Comerț Liber cu Turcia, etc.). În același timp, exporturile către țările CSI sunt în scădere și, respectiv, contribuția acestora la creșterea exporturilor a fost negativă (-1,9 p.p.).

***Evoluția ratei anuale a exporturilor (%) și contribuția pe categorii de țări (p.p.),***

***în anii 2011-2018***

|  |  |
| --- | --- |
|  |  |

*Sursă: Biroul Naţional de Statistică*

**Principala destinație a exporturilor Republicii Moldova rămân țările Uniunii Europene***,* cu o pondere de circa 68,8% în total export. Livrările de mărfuri către această grupă de state au însumat 1862,2 mil. dolari, în creștere cu 16,6% față de 2017. Principalii parteneri sunt România (29,2% din total export), Italia (11,4%), Germania (8,1%), Polonia (3,6%), Marea Britanie (2,9%), Franța (1,8%) și Bulgaria (1,8%).

Totodată, cele mai importante creșteri ale volumului exporturilor au fost înregistrate cu următoarele țări: Malta – de 25,7 ori (0,6 mil. dolari), Slovacia – de 1,7 ori (17 mil. dolari), Portugalia de 1,6 ori, însumând 9,3 mil. dolari, Finlanda – de 1,5 ori (0,3 mil. dolari), Italia – de 1,3 ori (309,6 mil. dolari),

Germania – de 1,3 ori (219,9 mil. dolari), Olanda - de 1,3 ori (37,6 mil. dolari), Croația – de 1,2 ori (0,9 mil. dolari) etc.

Livrările către *țările CSI* dețin o pondere mai mică în volumul total al exportului Republicii Moldova – 15,4%. Exporturile către această grupă de țări au însumat 415,9 mil. dolari, în descreștere cu 10,1% față de 2017. Cea mai mare pondere revine Federației Ruse – 8% în volumul total al exportului, însumând 218,6 mil. dolari, Belarus – 3,2% (87,2 mil. dolari) și Ucrainei –3% (80,3 mil. dolari).

Livrările către *alte țări* dețin o pondere de 15,8%, însumând 428,8 mil. dolari, cu 17,3% mai mult față de 2017. Printre acestea se remarcă exporturile către Turcia (106,2 mil. dolari), Elveția (61,1 mil. dolari), Serbia (20,8 mil. dolari), SUA (circa 21,7 mil. dolari), Georgia (circa 20,8 mil. dolari), China (18,8 mil. dolari), Liban (13,9 mil. dolari), Emiratele Arabe Unite (circa 11,7 mil. dolari), Irak (11,1 mil. dolari) etc.

***Exporturile pe grupe de mărfuri***

Analizând exportul pe grupe de mărfuri, se observă majorarea exporturilor de produse agroalimentare (cereale și preparate pe bază de cereale, semințe și fructe oleaginoase, băuturi, grăsimi și uleiuri vegetale fixate, brute, rafinate sau fracționate etc.), datorită recoltei agricole bune din 2018 și a unei cereri sporite preponderent din partea țărilor UE pentru aceste produse.

La fel, o contribuție semnificativă la creșterea exporturilor a fost determinată de extinderea activității investitorilor străini în Zonele Economice Libere, în special în ramura industriei automotive, asigurând majorări de exporturi preponderent din categoria “mașini și aparate electrice și părți ale acestora”.

Datorită evoluțiilor favorabile în alte sectoare industriale, s-au accelerat exporturile la următoarele tipuri de produse, mărfuri manufacturare clasificate mai ales după materia primă: mobilă si părţile ei, produse chimice și produse derivate nespecifice în altă parte, uleiuri, grăsimi şi ceruri de origine animală sau vegetală, cereale și preparate pe bază de cereale, alte articole manufacturate diverse, etc. Totodată, a avut o influență benefică la creșterea exporturilor și reexportul de produse medicinale și farmaceutice. În același timp, o influență negativă asupra evoluției ratei anuale a exporturilor au avut tipurile de mărfuri de zahăr, preparate pe bază de zahăr; miere, legume și fructe, fire, țesături, articole textile și produse conexe, mașini și aparate industriale cu aplicații generale, uleiuri esențiale, rezinoide și substanțe parfumate, preparate pentru toaletă, produse pentru înfrumusețare, vehicule rutiere, articole prelucrate din metal, carne și preparate din carne etc.

Exporturile de mărfuri autohtone în 2018 au constituit 1,8 mil. dolari, cu o pondere de 68,4% din total exporturi și s-au majorat cu 12,9 % față de anul 2017.

Reexporturile de mărfuri străine au însumat 0,9 mil. dolari (31,6% din total exporturi), majorându-se cu 9,0% comparativ cu 2017. Datorită politicilor statului de stimulare și atragere a investitorilor străini în zonele economice libere, a crescut producția în aceste zone, care, la rândul ei, a contribuit la majorarea reexportului. Reexporturile de mărfuri străine după prelucrare au deținut 31,6% din total exporturi, iar reexporturile de mărfuri clasice, care nu au suferit transformări esențiale – 8,3%.

***Evoluția exporturilor de mărfuri în anii2017-2018,***

*mil. dolari SUA*

 *Sursă: Biroul Național de Statistică*

Exporturile de *articole manufacturate diverse* a crescut cu 14%, însumând 612,4 mil. dolari. Cota acestor livrări în volumul total de exporturi a constituit circa 22,6%, fiind cu 0,4 p.p. mai mare față de 2017. În cadrul acestei secțiuni de mărfuri, ponderi însemnate au deținut exporturile de îmbrăcăminte și accesorii – 11,4% din total exporturi. Valoarea acestor exporturi a fost de 309,2 mil. dolari, înregistrând o creștere de 11,2% față de 2017. Este de menționat că livrările de mobilă și părțile ei s-au majorat cu 16,9% și au constituit circa 157,8 mil. dolari și o pondere de 5,8% în total export, alte articole diverse – s-au majorat cu 35,6% și au constituit circa 57,4 mil. dolari și o pondere de 2,1% în total export, exporturile de încălțăminte s-au majorat cu circa 8,2% și au constituit 36 mil. dolari și o pondere de 1,3% în total export.

Ponderea exporturilor de *produse alimentare și animale vii* a fost de 22,6% în total export, fiind în creștere cu 2,5 p.p. față de 2017. Valoarea acestor exporturi s-a majorat cu 0,6% față de 2017 și a constituit 613 mil. dolari. În cadrul acestei secțiuni de mărfuri o pondere mai semnificativă, 9,8% din total export, o dețin exporturile de legume și fructe - în valoare de 264,3 mil. dolari; cereale și preparate pe bază de cereale – 8,8% din total export, în sumă de 240,1 mil. dolari; zahăr, preparate pe bază de zahăr; miere – 1,1% din total export, în valoare de 30,8 mil. dolari, etc.

Valoarea livrărilor de *mașini și echipamente pentru transport* în 2018 a constituit 586,4 mil. dolari, înregistrând o creștere cu 35,9% față de 2017. Ponderea acestor mărfuri în total export este destul de semnificativă – 21,7%. În cadrul acestei secțiuni de mărfuri ponderi însemnate au deținut exporturile de mașini și aparate electrice și părți ale acestora (mai mult cu 5,1 p.p. comparativ cu 2017), iar volumul acestor livrări a însumat 521,3 mil. dolari, de 1,5 ori mai mult.

Volumul exportului de *materiale brute necomestibile*, exclusiv combustibili s-a majorat cu 1,2% în 2018 față de volumul exportat în 2017, însumând 280 mil. dolari, cu o pondere de 10,3% în total exporturi. În cadrul acestei secțiuni de mărfuri pondere importantă au avut-o livrările semințelor și fructelor oleaginoase – 8,8% în volumul total al exportului (240 mil. dolari), fiind cu 0,3 p.p. mai puțin comparativ cu 2017.

Exportul de *băuturi și tutun* în 2018 a constituit 218,9 mil. dolari, cu 8.8% mai mult față de 2017 și o pondere de circa 8% în total export. În cadrul acestei secțiuni de mărfuri preponderente rămân a fi exporturile de băuturi, volumul cărora a constituit 196,0 mil. dolari, cu 7,4% mai mult față de 2017. Totodată, exportul de tutun brut și prelucrat – a constituit circa 22,8 mil. dolari, cu 22,5% mai mult, față de 2017.

Volumul exportului de *mărfuri manufacturate, clasificate mai ales după materia primă* s-a majorat cu 6,7% și a constituit 179,8 mil. dolari, sau 6,64% din total exporturi. În cadrul acestei secțiuni de mărfuri sunt de menționate exporturile de fire, țesături și articole textile cu o pondere de 2,6% din total export, mai puțin cu 0,7 p.p., volumul livrărilor fiind de 71 mil. dolari, cu 11,6% mai puțin comparativ cu 2017.

Volumul exportului de *produse chimice și produse derivate nespecificate în altă parte* a însumat 129,8 mil. dolari în 2018, fiind în creștere cu 1,6% comparativ cu 2017. Cota-parte a acestor mărfuri în volumul total al exportului a fost de 4,8%. O pondere importantă o dețin produsele medicinale și farmaceutice – 2,6% din total export, însumând 71,8 mil. dolari, fiind cu 14,7% mai mare față de volumul exportat în perioada similară a anului trecut, iar produsele chimice organice – 1% din total export, însumând 26,3 mil. dolari (+13,2%), pe când uleiurile esențiale, rezinoide și substanțele parfumate – au constituit 0,8% din total export, însumând circa 20,9 mil. dolari, fiind cu 25% mai puțin față de perioada similară a anului trecut.

***Importurile după țările de origine***

Valoarea importurilor de bunuri efectuat de Republica Moldova în 2018 a constituit 5764,2 mil. dolari, cu 19,3% mai mult față de 2017. Valoarea importurilor s-a majorat în țările Uniunii Europene cu 461,4 mil. dolari (+19,3%), în țările CSI – cu 243,1 mil. dolari (+20,1%), iar în alte țări – cu 228,3 mil. dolari (+18,3%).

Creșterea importurilor în 2018 a avut loc pe toate categoriile de țări. Menționăm că importurile din țările UE și CSI au contribuit într-o proporție mai mare la dinamica respectivă.

***Evoluția ratei anuale a importurilor (%) și contribuția pe categorii de țări (p.p.),***

***în*** *anii 2011-2018*

|  |  |
| --- | --- |
|  |  |

*Sursă: Biroul Național de Statistică*

**Importurile** din *țările Uniunii Europene* în 2018 au însumat 2850,6 mil. dolari, cu 19,3% mai mult decât în 2018, deținând o pondere de 49,5% în total importuri (fiind aceeași în comparație cu 2017). Importurile au provenit, în mare parte, din România – în valoare de 838,2 mil. dolari, cu 20,6% mai mult decât în 2017, Germania – 484,1 mil. dolari (+23,9%), Italia – 389,4 mil. dolari (+17,5%), Polonia –202,6 mil. dolari (+22,3%), Franța – 132,3 mil. dolari (+17,4%), Ungaria – 110,7 mil. dolari (+11,1%), aceștia fiind unii din partenerii comerciali de bază ai Republicii Moldova.

Importurile de mărfuri provenite din *țările membre ale statelor* CSI în 2018 au însumat 1449,1 mil. dolari, în creștere cu 20,1% comparativ cu 2017, care echivalează cu o cotă de circa 25,1% în total import (+0,1 p.p.). Importul de bunuri din aceste țări a fost: din Federația Rusă - în valoare de 720,8 mil. dolari, cu 26% mai mult față de 2017, din Ucraina – 577,1 mil. dolari (+13%) și Belarus – 128,0 mil. dolari (+11,7%).

Importurile din *alte țări* în 2018 au înregistrat creștere cu 18,5% în 2017. Volumul acestor importuri a constituit 1464,5 mil. dolari și a deținut o pondere de 25,4% în total import (-0,2 p.p.). Cele mai semnificative importuri au fost din China în valoare de 600,3 mil. dolari (+18,7%), Turcia – 339,9 mil. dolari (+11,7%), Statele Unite ale Americii – 76,2 mil. dolari (+8,6%).

***Importurile pe grupe de mărfuri***

În 2018, comparativ cu 2017, au sporit importurile de: petrol, produse petroliere și produse înrudite; mașini și aparate electrice și părți ale acestora; mașini și aparate specializate pentru industriile specifice; mașini și aparate industriale cu aplicații generale; aparate și echipamente de telecomunicații și pentru înregistrarea și reproducerea sunetului și imaginii; părți și piese detașate ale acestor mașini, vehicule rutiere; gaz și produse industriale obținute din gaz; îngrășăminte minerale sau chimice; legume și fructe etc.

Ritmurile înalte de creștere a importurilor se datorează majorării volumului de investiții, în special în mașini, aparate electrice, produse minerale, necesare pentru aprovizionarea sectorului de afaceri și funcționarea economiei. De asemenea, la sporirea importurilor a contribuit cererea crescândă a populației pentru bunurile importate, condiționată de creșterea veniturilor, majorarea salariului mediu brut și transferurilor de peste hotare.

Totodată, au scăzut importurile de energie electrică, zahăr, preparate pe bază de zahăr, miere; articole de voiaj, sacoșe și similare; ulei, grăsimi și ceruri de origine animală sau vegetală, grăsimi și uleiuri vegetale fixate, brute, rafinate sau fracționate; cărbune, cocs și brichete, etc.

***Evoluția importurilor de mărfuri în anii 2017-2018***

*mil. dolari SUA*

 *Sursă: Biroul Național de Statistică*

Comparativ cu 2017, volumul importat de *mașini și echipamente pentru transport* a crescut cu 28,5%, însumând 1387,9 mil. dolari și o pondere de 24% în volumul total al importurilor. Este de menționat, că ponderi importante în cadrul acestei secțiuni de mărfuri au deținut importurile de mașini și aparate electrice și părți ale acestora – 7,5%, în valoare de 436,1 mil. dolari (majorându-se cu 35% comparativ cu aceeași perioadă a anului precedent), vehicule rutiere – 5,4%, însumând 310,1 mil. dolari (+22,6% comparativ cu aceeași perioadă a anului precedent), mașini și aparate specializate pentru industriile specifice – 3%, în valoare de 132,6 mil. dolari, mașini și aparate industriale cu aplicații generale – 3%, însumând 174,4 mil. dolari, aparate și echipamente de telecomunicații – 2,7%, în valoare de 159,4 mil. dolari.

*Mărfuri manufacturate, clasificate mai ales după materia primă* au fost importate în sumă de 1142,7 mil. dolari (cu 15% mai mult), iar ponderea acestor mărfuri în total importuri a constituit 19,8%. În cadrul acestei secțiuni de mărfuri ponderi preponderente au avut importurile de fire, țesături și articole textile – 5,12% din total importuri, în valoare de 295,5 mil. dolari, articole prelucrate din metal – 2,9%, în valoare de 166,1 mil. dolari, fier și oțel – 2,3%, în valoare de 134,6 mil. dolari, articole din minerale nemetalice – 2,2%, în valoare de 128,2 mil. dolari, metale neferoase – 1,9%, în valoare de 106,6 mil. dolari, hârtie, carton și articole din pastă de celuloză - 1,7%, în valoare de 100,7 mil. dolari.

Importurile de *combustibili minerali, lubrifianți și materiale derivate* au deținut o pondere de 17,1% în total importuri. Volumul acestor importuri în 2018 a însumat 990 mil. dolari și s-a majorat cu 30,2% față de 2017. În cadrul acestei secțiuni de mărfuri, petrolul și produsele petroliere dețin cea mai impunătoare pondere în volumul total al importului – 11%, însumând 632,6 mil. dolari, iar gazul și produsele industriale obținute din gaz – 4,9%, însumând 284 mil. dolari.

Volumul importului *produselor chimice și produselor derivate* a însumat 814 mil. dolari, fiind în creștere cu 13,3%. Ponderea acestui import în volumul total a fost de 14,1%. Ponderi importante în această secțiune de mărfuri o dețin produsele medicinale și farmaceutice – 4,1% din total importuri, în valoare de 239,2 mil. dolari, alte materiale și produse chimice – 2,2% din total, în valoare de 128,1 mil. dolari, uleiurile esențiale, rezinoidele și substanțele parfumate – 2% din total, în valoare de 113,5 mil. dolari, materialele plastice prelucrate – 2% din total, în valoare de 112,2 mil. dolari, îngrășăminte minerale sau chimice – 1,5% din total, în valoare de 86,1 mil. dolari.

Volumul importului de *articole manufacturate diverse* în 2018 a însumat 589,3 mil. dolari, cu 10,2% mai mult față de volumul importat în 2017. Ponderea acestei grupe de mărfuri în total import a fost de 10,2%. În cadrul acestei secțiuni de mărfuri ponderi preponderente au avut importurile de îmbrăcăminte și accesorii – 2,5% din total importuri, în valoare de 141,3 mil. dolari. precum și alte articole diverse – 3,9% din total importuri, în valoare de 224,2 mil. dolari.

Importurile de *produse alimentare și animale vii* în 2018 au însumat 561,3 mil. dolari, fiind în creștere cu 10% comparativ cu 2017. Ponderea acestei grupe de mărfuri în total importuri a fost de 9,7%. În cadrul acestei grupe de mărfuri preponderente rămân legumele și fructele, cu 2,6% din total importuri, în valoare de 149,6 mil. dolari; cerealele și preparatele pe bază de cereale – 1,3% din total, însumând 73,8 mil. dolari, produse și preparate alimentare diverse – 1,3% din total, însumând 72,9 mil. dolari.

***Persoanele fizice*** au importat în 2018 mărfuri și produse în valoare de 184,0 mil. dolari, cu 5,3% mai puțin decât în aceeași perioadă a anului 2017. Diminuarea importurilor a fost determinată de descreșterea livrărilor de autoturisme și autovehicule (-9,6%), cărora le-au revenit 81,0% din importurile realizate de persoanele fizice.

1. **Sfera socială**

**Cîştigul salarial mediu lunar brut** al unui salariat din economia naţională în 2018 a constituit 6446,4 lei şi s-a majorat în termeni nominali cu 13,2% faţă de anul 2017. În termeni reali salariul s-a majorat cu 9,9%. În sfera bugetară cîştigul salarial mediu lunar a constituit 5675,1 lei, fiind în creștere cu 14,6% față de 2017, iar în sectorul real – 6748,2 lei și s-a majorat cu 12,5%, respectiv.

Salarii **mai mici** decît media pe țară în 2018 au fost plătite în domeniul „artă, activități de recreere şi de agrement” – 3780,2 lei, agricultură, silvicultură și pescuit” – 4318,4 lei, „activități de cazare și alimentaţie publică” – 4544,0 lei, „învățămînt” – 5147,4 lei, „activități de servicii administrative şi de suport” – 5243,1 lei, „tranzacții imobiliare” – 5534,9 lei, „comerț cu ridicata și cu amănuntul” – 6009,7 lei, „transport și depozitare” – 6077 lei, „sănătate și asistență socială” – 6228 lei, „construcții” – 6456,2 lei. Salarii **mai mari** au fost achitate în domeniul „administrație publică” – 8397,8 lei, „activități profesionale, științifice și tehnice” – 8447,7 lei, „activităţi financiare şi de asigurări” – 12181,8 lei, „informații și comunicații” – 14276,1 lei, și în „alte activităţi de servicii” – 7182,1 lei.

**Numărul șomerilor,** estimat conform metodologiei Biroului Internațional al Muncii (BIM) în trimestrul III 2018 a fost de 30,4 mii, fiind cu 14,2 mii persoane mai mic față de trimestrul III 2017. Șomajul a afectat într-o proporție mai mare bărbații – 60,9% din total numărul de șomeri, la fel și persoanele din mediul urban – 67,3%.

**Rata șomajului** *(proporția șomerilor BIM în populația activă)* la nivel de țară în trimestrul III 2018 a înregistrat 2,2%, fiind mai mică cu 1,2 p.p. față de trimestrul III 2017 (3,4%). Au fost înregistrate disparități între rata șomajului în mediul urban și cel rural (respectiv, 3,5% și 1,2%). Rata șomajului la bărbați a constituit 2,6% și la femei – 1,7%. În rîndurile tinerilor (15-24 ani) rata șomajului a constituit 6%. În categoria de vîrstă 15-29 ani acest indicator a fost de 3,6%.

La **oficiile forței de muncă** în ianuarie 2019 au fost înregistrați circa 3,3 mii șomeri, fiind cu 13% mai puțini față de numărul acestora înregistrați în ianuarie 2018. În câmpul muncii au fost plasaţi circa 0,8 mii şomeri, cu 0,8 p.p mai mult. Din totalul şomerilor înregistraţi, au beneficiat de ajutor de şomaj 1286 persoane, numărul acestora fiind mai mic cu 25% faţă de aceeaşi perioadă a anului precedent. Mărimea medie a ajutorului de şomaj în perioada ianuarie 2019 a constituit 1627,6 lei, marcîndu-se o creştere de 2,7% faţă de perioada similară a anului 2018.

***Secția modelare și prognozare economică, 06.03.2019***

1. Indicele inflaţiei de bază reflectă sursele persistente ale presiunilor inflaţioniste care permite de a percepe trendul inflaţiei în cazul cînd efectele influenţelor temporare şi tranzitorii sunt eliminate. Calculul acestui indice se efectuează prin eliminarea din indicele preţurilor de consum general a efectelor unor şocuri tranzitorii de genul modificărilor intervenite în urma schimbării preţurilor şi tarifelor la bunuri şi servicii cu preţuri reglementate, a condiţiilor climaterice nefavorabile care au afectat oferta de produse alimentare, modificărilor de preţ la unele produse sezoniere şi a variaţiilor preţurilor internaţionale la combustibili. [↑](#footnote-ref-1)
2. **Construcțiile inginerești** sunt definite ca construcţii care au ca scop crearea condiţiilor pentru realizarea activităţilor de producţie, prestare servicii, desfășurarea activităților social-culturale. La ele se referă drumurile, străzile, rețelele de alimentare cu apă şi canalizare, căile ferate, podurile, sistemele de încălzire, irigație, etc. [↑](#footnote-ref-2)